Document ID: 31976R0702

ΚΑΝΟΝΙΣΜΟΣ (ΕΟΚ) αριθ. 702/76 ΤΗΣ ΕΠΙΤΡΟΠΗΣ της 29ης Μαρτίου 1976 περί τροποποιήσεως του κανονισμού αριθ. 91/66/ΕΟΚ της 29ης Ιουνίου 1966 "περί του αριθμού των εκμεταλλεύσεων του δικτύου πληροφορήσεως προς επιλογή κατά περιφέρεια και κλάση εκμεταλλεύσεως, καθώς και την οριοθέτηση του πεδίου παρατηρήσεως"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό αριθ. 79/65/ΕΟΚ του Συμβουλίου της 15ης Ιουνίου 1965 περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα(1), όπως τροποποιήθηκε τελευταία από τον κανονισμό (ΕΟΚ) αριθ. 2910/73(2), και ιδίως το άρθρο 4,
Εκτιμώντας:
ότι, για να ληφθούν υπόψη οι εγγενείς δυσκολίες στην επέκταση του δικτύου γεωργικής λογιστικής πληροφορήσεως, πρέπει να διευρυνθούν τα όρια εντός των οποίων μπορεί να επιλέγεται ο αριθμός των εκμεταλλεύσεων κατά περιφέρεια-
ότι το λογιστικό δείγμα, ως εκεί που εκτείνεται, δηλαδή το αργότερο για τη λογιστική χρήση 1978, έχει σαν σκοπό να αντιπροσωπεύσει το σύνολο του πεδίου παρατηρήσεως, και ότι ο καθορισμός ενός ελαχίστου αριθμού εκμεταλλεύσεων του δικτύου πληροφορήσεως ανά αντιπροσωπευόμενη κλάση εκμεταλλεύσεων δεν είναι σύμφωνος με το στόχο αυτόν- ότι, κατά συνέπεια, πρέπει να καταργηθεί η σχετική διάταξη-
ότι η καλλιέργεια των μανιταριών αποτελεί γεωργική δραστηριότητα- ότι οι εκμεταλλεύσεις που απασχολούνται μ' αυτήν την καλλιέργεια θα πρέπει να περιληφθούν στο πεδίο παρατηρήσεως και ότι, κατά συνέπεια, τα μανιτάρια θα πρέπει να υπάρχουν στον κατάλογο προϊόντων αναφοράς για την οριοθέτηση του εν λόγω πεδίου παρατηρήσεως-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Κοινοτικής Επιτροπής του Δικτύου Γεωργικής Λογιστικής Πληροφορήσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 παράγραφος 1 εδάφιο τρίτο του κανονισμού αριθ. 91/66/ΕΟΚ αντικαθίσταται από το ακόλουθο κείμενο:
"Ο αριθμός των εκμεταλλεύσεων του δικτύου πληροφορήσεως προς επιλογή κατά περιφέρεια δύναται να είναι κατώτερος του αριθμού που καθορίστηκε στο παράρτημα III μέχρι 20% του αριθμού αυτού, χωρίς αυτό να συνεπάγεται μείωση του ολικού αριθμού των εκμεταλλεύσεων του δικτύου πληροφορήσεως κατά Κράτος Μέλος."
Άρθρο 2
Το άρθρο 3 παράγραφος 2 του κανονισμού αριθ. 91/66/ΕΟΚ καταργείται.
Άρθρο 3
Στο παράρτημα I του κανονισμού αριθ. 91/66/ΕΟΚ προστίθεται η ακόλουθη διατύπωση:
"ε [... 33α: μανιτάρια,...]."
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 29 Μαρτίου 1976.

Labels: 19
6